TACC จ่อผุดสินค้าใหม่เสริมแกร่งธุรกิจ มั่นใจกำไรขั้นต้นครึ่งหลังแตะ 30% หนุนผลงานสดใส
TACC จ่อผุดสินค้าใหม่เสริมแกร่งธุรกิจ มั่นใจกำไรขั้นต้นครึ่งหลังแตะ 30% หนุนผลงานสดใส
18 ต.ค. 2561

นายชัชชวี วัฒนสุข ประธานกรรมการบริหาร บริษัท ที.เอ.ซี. คอนซูเมอร์ จำกัด (มหาชน) หรือ TACC เปิดเผยว่าในไตรมาส 4/61จะเป็นช่วงไฮซีซั่นของธุรกิจ และถือเป็นจังหวะที่ดีบริษัทจึงได้ทยอยออกสินค้าใหม่ต่อเนื่อง สอดคล้องกับแผนการเติบโตของธุรกิจในระยะยาว เช่น กลุ่มเครื่องดื่มเย็นได้ออกเครื่องดื่มรสโอเลี้ยงในช่วงเทศกาลเจเช่นทุกปี คาดกระแสตอบรับดี หนุนอัตรากำไรขั้นต้นแตะ 30% ตามเป้าหมาย
ส่วนปลายไตรมาส 4 นี้ มีการนำเครื่องดื่มช็อกโกแลต Hershey’s กลับมาวางจำหน่ายอีกครั้ง หลังจากประสบความสำเร็จอย่างมากในปีก่อน นอกจากนี้ ยังมีเครื่องดื่มเย็นUnicorn Milky เพิ่มในเมนูของ All Café ต้อนรับเทศกาลปลายปี
สำหรับสินค้าในกลุ่มเบเกอรี่มี 2 ชนิดใหม่ด้วยกัน คือ Double Chocolate Twist Donut และDonut POP ขณะที่ธุรกิจคาแรคเตอร์ของ Rilakkuma ที่ทาง TACC ได้รับสิทธิ์การเป็นตัวแทนจำหน่ายลิขสิทธิ์ระยะเวลา 4 ปี ครอบคลุม 7 ประเทศนั้น มีการเติบโตเกินจากเป้าหมายโดยมีจำนวนลูกค้า (Licensee) ที่เพิ่มขึ้นกว่าเท่าตัว มีการตอบรับจากแบรนด์และบริษัทชั้นนำเป็นอย่างดี อาทิ เมเจอร์ซีนีเพล็กซ์, นีเวียครีม และกลุ่มสินค้าเครื่องเขียน SUMIKO เป็นต้น
ในส่วนความคืบหน้าภายหลังจากร่วมมือกับ A&amp;W เพื่อเป็นพันธมิตรทางการค้าในระยะยาวนั้น ทาง TACC ได้ส่งเครื่องดื่มกลุ่มเครื่องดื่มไม่อัดลม (Non Carbonated Drink) ทั้งชนิดร้อนและเย็นเข้าร้านA&amp;W ได้ 7 สาขาแล้ว ได้แก่ สาขา MRT สถานีเพชรบุรี, สาขา MRT พระราม 9, สาขาแฟชั่นไอซ์แลนด์, สาขาปั๊ม ปตท.วิภาวดี 30, สาขาปั๊ม ปตท.สุขาภิบาล 3, สาขาปั๊มเชลล์ บางนา-กม.6 และสาขาปั๊มบางจาก กาญจนาภิเษก-บางบอน โดยได้รับการตอบรับเป็นอย่างดี พร้อมขยายผลเคียงคู่ไปกับร้าน A&amp;W
“ภาพรวมครึ่งหลังปีนี้ มั่นใจว่าอัตรากำไรขั้นต้นจะกลับมาแตะ 30% จากครึ่งปีแรกของปี 2561 ที่อยู่ระดับ 28% เนื่องจากแก้ไขปัญหาด้านภาษีน้ำตาลได้แล้ว อีกทั้งธุรกิจตัวแทนลิขสิทธิ์ และสินค้าใหม่ที่เพิ่มความสามารถในการทำกำไรได้ดีขึ้นต่อเนื่อง ขณะที่ผลประกอบการงวดไตรมาส 3/61 มีทิศทางที่ดี และคาดว่าจะออกมาใกล้เคียงกับช่วงเดียวกันกับปีก่อน แม้ว่าบริษัทหยุดขายสินค้าตรา “Zenya” ที่กัมพูชาชั่วคราวก็ตาม” นายชัชชวี กล่าว